Številka: 100-419/2015/2

Datum: 17. 4. 2015

Zadeva: Soglasje za zaposlitev že zaposlenega JU s polovičnim delovnim časom –

 odgovor

Zveza: Vprašanja, posredovana po e-pošti dne 19. 3. 2015

Na Ministrstvo za javno upravo ste naslovili vprašanje glede postopanja v primeru upokojitve javne uslužbenke, ki je delala po 4 ure dnevno, za 4 ure pa je prejemala invalidsko nadomestilo. Za razliko do polne zasedenosti delovnega mesta imate za nedoločen čas zaposlenega javnega uslužbenca za 4 ure dnevno, ki bi ga po upokojitvi javne uslužbenke zaposlili s polnim delovnim časom. Zanima vas, ali morate v tem primeru zaprositi za soglasje po 183. členu Zakona za uravnoteženje javnih financ (Uradni list RS, št. 40/12 in nasl., v nadaljevanju ZUJF) ter tudi, kaj v primeru, če presegate dovoljeno število zaposlenih po kadrovskem načrtu in sta se oba javna uslužbenca štela kot 1 zaposleni.

ZUJF v 183. členu določa, da je zaposlovanje dovoljeno na podlagi soglasja, ki ga mora uporabnik proračuna pridobiti pred začetkom postopka zaposlitve, razen v treh taksativno določenih primerih, navedenih v četrtem odstavku tega člena.

Soglasje je na podlagi prve alineje drugega odstavka 183. člena ZUJF potrebno pridobiti v primeru »če je zaposlitev za nedoločen čas, s katero se nadomesti javnega uslužbenca, ki mu je prenehalo delovno razmerje, nujno potrebna za izvajanje nalog posameznega uporabnika proračuna”.

Ker gre v obravnavanem primeru za javnega uslužbenca, ki je že zaposlen za nedoločen čas s krajšim delovnim časom, in je bila zaposlitev izvedena zaradi popolnitve do polnega delovnega časa zaposlenega, ki dela krajši delovni čas od polnega na podlagi predpisov o pokojninskem in invalidskem zavarovanju, soglasje za zaposlitev ni potrebno, saj ne gre za novo zaposlitev za nedoločen čas, ampak le za spremembo zaposlitve v okviru že sklenjene pogodbe o zaposlitvi za nedoločen čas iz krajšega na polni delovni čas.

Vsekakor pa je soglasje iz 183. člena ZUJF potrebno pridobiti v primeru zaposlitve za nedoločen čas s krajšim delovnim časom zaradi razloga popolnitve do polnega delovnega časa uslužbenca, ki dela s krajšim delovnim časom, na podlagi predpisov s področja pokojninskega in invalidskega zavarovanja.

Ob tem še dodajamo, da se tudi kadrovski načrt po upokojitvi uslužbenca in izvedeni zaposlitvi uslužbenca s polnim delovnim časom na delovnem mestu, ki ga je do upokojitve popolnjeval, ne bo spremenil oz. se iz tega razloga ne bo povečal.

S spoštovanjem,

 Mojca Ramšak Pešec

 generalna direktorica